Χρήστος Παπουτσής

Ο Χρήστος Παπουτσής (11 Απριλίου 1953) είναι Έλληνας οικονομολόγος και πολιτικός. Από το 2013 εως το 2021 υπηρέτησε στην Παγκόσμια Τράπεζα ως μέλος του Διοικητικού Συμβουλίου, Σύμβουλος του Εκτελεστικού Διευθυντή και επίσημος εκπρόσωπος της Ελλάδας. Έχει διατελέσει Επίτροπος στην Ευρωπαϊκή Επιτροπή όπου κατείχε δύο χαρτοφυλάκια: Ενεργειακής Πολιτικής και Πολιτικής Εφοδιασμού της  Ευρωπαϊκής Κοινότητας Ατομικής Ενέργειας (EURATOM), καθώς και Πολιτικής Επιχειρήσεων, Εμπορίου, Τουρισμού και Κοινωνικής Οικονομίας. Διετέλεσε, επίσης, Υπουργός Εμπορικής Ναυτιλίας και Υπουργός Προστασίας του Πολίτη, Βουλευτής της Βουλής των Ελλήνων και του Ευρωπαικού Κοινοβουλίου, εκλεγόμενος με το ΠΑΣΟΚ. Επί σειρά ετών ήταν Αντιπρόεδρος της Σοσιαλιστικής Ομάδας στο Ευρωπαικό Κοινοβούλιο, Μέλος του Προεδρείου του Ευρωπαϊκού Σοσιαλιστικού Κόμματος και ως Διεθνής Γραμματέας του Κινήματος εκπροσώπησε το ΠΑΣΟΚ στο Συμβούλιο της Σοσιαλιστικής Διεθνούς.

 Βιογραφικό 
Γεννήθηκε το 1953 στη Λάρισα αλλά μεγάλωσε στην Αθήνα. Σπούδασε στο Οικονομικό Τμήμα της Νομικής Σχολής του Πανεπιστημίου Αθηνών. Ήταν ένας από τους ηγέτες του αντιδικτατορικού φοιτητικού κινήματος και συμμετείχε ενεργά στην κατάληψη της Νομικής και την εξέγερση του Πολυτεχνείου το 1973, ενώ μεταπολιτευτικά διετέλεσε πρόεδρος της Εθνικής Φοιτητικής Ένωσης Ελλάδας (ΕΦΕΕ) και αναπληρωτής γραμματέας της Νεολαίας ΠΑ.ΣΟ.Κ..

 Πολιτική σταδιοδρομία 
Υπήρξε μέλος της Κεντρικής Επιτροπής και του Εκτελεστικού Γραφείου του ΠΑΣΟΚ. Εξελέγη ευρωβουλευτής το 1984, 1989 και 1994, και υπήρξε αντιπρόεδρος της Κοινοβουλευτικής Ομάδας του Ευρωπαϊκού Σοσιαλιστικού Κόμματος για επτά χρόνια (1987-1994). Στο διάστημα 1995-1999 ήταν επίτροπος Ενέργειας της Ευρωπαϊκής Επιτροπής. Κατά τη διάρκεια της θητείας του, η Ευρωπαϊκή Επιτροπή έθεσε ως προτεραιότητα μια συνδυασμένη ευρωπαϊκή πολιτική για την ενέργεια και την προστασία του περιβάλλοντος και θεμελιώθηκε η Ευρωπαϊκή Εσωτερική Αγορά Ενέργειας.

Εκλεγόταν Βουλευτής Α΄ Αθηνών με το ΠΑΣΟΚ από το 2000 έως το 2012.

Από τον Απρίλιο του 2000 έως τον Οκτώβριο του 2001 ήταν υπουργός Εμπορικής Ναυτιλίας. Κατά τη διάρκεια της θητείας του καταργήθηκε το καμποτάζ και θεσμοθετήθηκε η απελευθέρωση των ακτοπλοϊκών συγκοινωνιών, με την εξασφάλιση της διαρκούς σύνδεσης όλων των ελληνικών νησιών, ιδρύθηκε η Ρυθμιστική Αρχή Θαλάσσιων Ενδομεταφορών για την εφαρμογή των κανόνων του ανταγωνισμού και εγκαταστάθηκε για πρώτη φορά στην Ελλάδα το σύστημα VTMIS (Vessel Traffic Monitoring & Information Systems) για τον έλεγχο της ναυσιπλοΐας στις ελληνικές θάλασσες και τα λιμάνια. 

Στις δημοτικές εκλογές του 2002 ήταν υποψήφιος δήμαρχος Αθηναίων και παρέμεινε δημοτικός σύμβουλος, ως επικεφαλής της Δημοτικής Παράταξης «Όμορφη Πόλη» έως το 2006. Το Σεπτέμβριο του 2010 διορίστηκε Υπουργός Προστασίας του Πολίτη στην κυβέρνηση Γιώργου Παπανδρέου, θέση που ανέλαβε εκ νέου στην κυβέρνηση Λουκά Παπαδήμου το Νοέμβριο του 2011, έως τον Μάρτιο του 2012. Από τη θέση του αυτή ίδρυσε το Αρχηγείο Λιμενικού Σώματος-Ελληνικής Ακτοφυλακής στο κτήριο της Ακτής Βασιλειάδη που παραχωρήθηκε για το σκοπό αυτό, ενώ εκσυγχρονίστηκε το θεσμικό πλαίσιο της Εθνικής Υπηρεσίας Πληροφοριών (ΕΥΠ), διαλύθηκε το κύκλωμα των στημένων αγώνων στο ποδόσφαιρο με συλλήψεις γνωστών παραγόντων όπως ο Μάκης Ψωμιάδης, εξαρθρώθηκαν κυκλώματα εκβιαστών και τοκογλύφων σε Θεσσαλονίκη, Λάρισα και Αθήνα, συγκροτήθηκαν μεικτές δυνάμεις της Ελληνικής Αστυνομίας, Λιμενικού Σώματος – Ελληνικής Ακτοφυλακής και FRONTEX για την επιτήρηση των χερσαίων και θαλασσίων συνόρων της χώρας και δημιουργήθηκε το Εθνικό Συντονιστικό Κέντρο Διαχείρισης Συνόρων στο πλαίσιο του Σένγκεν. Μερικούς μήνες αργότερα, στις εκλογές της 6 Μαΐου 2012, ήταν ένα από τα πολλά κορυφαία στελέχη του ΠΑΣΟΚ που απέτυχαν να εκλεγούν.

Στις 15 Σεπτεμβρίου 2013, ανέλαβε καθήκοντα εκπροσώπου της Ελλάδος στην Παγκόσμια Τράπεζα. Η τοποθέτηση αυτή, έγινε στα πλαίσια της βελτίωσης της συνεργασίας της Ελληνικής Κυβέρνησης με τον οργανισμό, για την αναβάθμιση της ανταγωνιστικότητας και την διευκόλυνση του επιχειρείν στην χώρα.

 Τιμητικές διακρίσεις 
Το 1995 τιμήθηκε με το Ανώτατο Μετάλλιο της Αυστρίας για τη συνεισφορά του στην ένταξη της Αυστρίας στην Ευρωπαϊκή Ένωση και το 1998 με το ανώτατο παράσημο Gran Official του Orden Libertador Bernardo O΄ Higgins για τη συνεισφορά του στην αποκατάσταση της Δημοκρατίας της Χιλής.

 Εργογραφία 
Έχει εκδόσει 3 βιβλία:
 «Ευρωπαϊκές Διαδρομές» (1994)
 «Το Χρώμα του Μέλλοντος» (1998)
 «Για την Ευρώπη του 21ου αιώνα» (1999)

 Προσωπική ζωή  
Ο Χρήστος Παπουτσής είναι παντρεμένος με την Ιουλία Ταλιούρη. Η κόρη τους, Μελίνα Παπουτσή, είναι Ανώτερη Οικονομολόγος στην Ευρωπαϊκή Κεντρική Τράπεζα (ΕΚΤ). Πριν ενταχθεί στην ΕΚΤ, έλαβε Διδακτορικό στα Χρηματοοικονομικά και την Οικονομία από το Πανεπιστήμιο Κολούμπια των ΗΠΑ, Μεταπτυχιακό δίπλωμα στα Διεθνή και Αναπτυξιακά Οικονομικά από το Πανεπιστήμιο Γέιλ των ΗΠΑ και Πτυχίο στα Οικονομικά από το Οικονομικό Πανεπιστήμιο Αθηνών (ΟΠΑ). Ιστότοπος της Μελίνας Παπουτσή 

Παραπομπές

 Πηγές 
 Προσωπική ιστοσελίδα του Χρήστου Παπουτσή 
 Βιογραφικό του Χρήστου Παπουτσή στο pasok.gr
 Βιογραφικό του Χρήστου Παπουτσή στην Ελευθεροτυπία

Κατηγορία:Ευρωβουλευτές εκλεγμένοι με το ΠΑΣΟΚ
Κατηγορία:Έλληνες επίτροποι της ΕΕ
Κατηγορία:Βουλευτές Α΄ Αθηνών
Κατηγορία:Βουλευτές εκλεγμένοι με το ΠΑΣΟΚ
Κατηγορία:Έλληνες υπουργοί Εμπορικής Ναυτιλίας
Κατηγορία:Έλληνες υπουργοί Προστασίας του Πολίτη
Κατηγορία:Απόφοιτοι της Νομικής Σχολής του Εθνικού και Καποδιστριακού Πανεπιστημίου Αθηνών
Κατηγορία:Ευρωβουλευτές της Ελλάδας εκλεγμένοι την περίοδο 1994-1999
Κατηγορία:Ευρωβουλευτές της Ελλάδας εκλεγμένοι την περίοδο 1989-1994
Κατηγορία:Ευρωβουλευτές της Ελλάδας εκλεγμένοι την περίοδο 1984-1989
Κατηγορία:Ευρωπαίοι επίτροποι
Κατηγορία:Έλληνες πολιτικοί του 20ού αιώνα
Κατηγορία:Έλληνες πολιτικοί του 21ου αιώνα